Propunere de DECIZIE A CONSILIULUI de modificare a Deciziei nr. 97/836/CE în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) /* COM/2012/0202 final - 2012/0099 (NLE) */





EXPUNERE DE MOTIVE 1. CONTEXTUL PROPUNERII · Motivele și obiectivele propunerii La nivel internațional, Comisia Economică pentru Europa a Organizației Națiunilor Unite (CEE-ONU) elaborează cerințe armonizate, menite să înlăture barierele tehnice din calea comerțului cu autovehicule între părțile contractante la Acordul revizuit din 1958 și să asigure că astfel de vehicule oferă un nivel ridicat de siguranță și protecție a mediului. Obiectivul prezentei propuneri este de a simplifica și accelera procedura privind votarea regulamentelor CEE-ONU de către Comisie în numele Uniunii, reducând astfel timpul necesar pentru adoptarea acestor acte în cadrul CEE-ONU. Acest fapt este important deoarece sistemul UE de omologare de tip a vehiculelor se bazează în prezent din ce în ce mai mult pe regulamentele CEE-ONU, care înlocuiesc legislația UE [a se vedea Regulamentul (CE) nr. 661/2009 privind siguranța generală[1]]. În plus, adoptarea mai rapidă a legislației va permite răspunsuri mai rapide la solicitările de reglementare din partea operatorilor. În plus, modificările tratatelor care au avut loc după adoptarea Deciziei 97/836/CE a Consiliului, în special adoptarea Tratatului privind funcționarea Uniunii Europene, au modificat în mod substanțial procedura de luare a deciziilor care trebuie urmată pentru stabilirea poziției Uniunii în cazul votării regulamentelor care urmează să fie adoptate de către CEE-ONU și încheierea de acorduri între Uniune și organizații internaționale, făcând necesară adaptarea respectivelor decizii la noile proceduri. Prin urmare, prezenta propunere urmărește adaptarea Deciziei 97/836/CE a Consiliului la procedurile de luare a deciziilor privind acordurile internaționale menționate în Tratatul privind funcționarea Uniunii Europene (TFUE). · Contextul general Prin Decizia nr. 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”)[2], Uniunea a aderat la Acordul revizuit din 1958. Respectiva decizie ar trebui să fie modificată pentru a ține seama de modificările introduse prin TFUE la procedura de luare a deciziilor care trebuie urmată pentru stabilirea poziției Uniunii în cazul votării regulamentelor care urmează să fie adoptate de către CEE-ONU și încheierea de acorduri între Uniune și organizații internaționale. · Dispozițiile în vigoare în domeniul propunerii Prin Decizia nr. 97/836/CE a Consiliului din 27 noiembrie 1997, Uniunea a aderat la Acordul Comisiei Economice pentru Europa a Organizației Națiunilor Unite (CEE-ONU) privind adoptarea specificațiilor tehnice uniforme pentru vehiculele cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”). · Coerența cu celelalte politici și obiective ale Uniunii Propunerea este în concordanță cu obiectivele politicii comerciale comune, în conformitate cu articolul 217 din TFUE. Participarea Uniunii la lucrările CEE-ONU ajută la dezvoltarea și consolidarea armonizării internaționale a regulamentelor tehnice referitoare la vehicule, contribuind la facilitarea comerțului internațional cu autovehicule. Acordul din 1958 joacă un rol cheie pentru acest obiectiv, deoarece producătorii pot opera un set comun de standarde de omologare de tip știind că produsele lor vor fi recunoscute de multe țări de pe continente diferite ca fiind în conformitate cu legislația lor națională. Astfel, armonizarea legislativă internațională este una dintre măsurile cele mai eficiente de a preveni obstacolele în calea comerțului. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI · Consultarea părților interesate În cadrul elaborării propunerii, Comisia Europeană a consultat părțile interesate, în cadrul Comitetului tehnic – autovehicule. · Evaluarea impactului Nu a fost efectuată o evaluare a impactului pentru prezenta propunere. 3. ELEMENTELE JURIDICE ALE PROPUNERII · Rezumatul acțiunii propuse Propunerea modifică Decizia nr. 97/836/CE a Consiliului pentru a ține seama de modificările introduse prin TFUE la procedura de luare a deciziilor care trebuie urmată pentru stabilirea poziției Uniunii în cazul votării regulamentelor care urmează să fie adoptate de către CEE-ONU și încheierea de acorduri între Uniune și organizații internaționale. · Temeiul juridic Având în vedere că temeiul juridic al deciziei Consiliului supusă modificării a fost constituit de articolele 100a și 113, coroborate cu articolul 228 alineatul (2) prima teză, articolul 228 alineatul (3) al doilea paragraf și articolul 228 alineatul (4) din Tratatul de instituire a Comunității Europene, temeiul juridic al propunerii îl constituie articolul 207 alineatul (3), coroborat cu articolul 218 alineatul (6) litera (a) punctul (v) din Tratatul privind funcționarea Uniunii Europene. · Principiul subsidiarității Votul în favoarea instrumentelor internaționale, cum ar fi proiectele de regulamente CEE-ONU, și încorporarea lor în sistemul Uniunii pentru omologarea de tip a autovehiculelor se poate realiza numai la nivelul Uniunii. Acestea nu doar previn fragmentarea pieței interne, ci asigură și standarde uniforme în materie de sănătate și de siguranță în întreaga UE. Ele oferă și avantajele economiilor de scară: se pot realiza produse pentru întreaga piață europeană și chiar pentru piața internațională, în loc ca acestea să fie adaptate pentru a obține omologarea de tip la nivel național pentru fiecare stat membru în parte. Prin urmare, propunerea respectă principiul subsidiarității. · Principiul proporționalității Propunerea respectă principiul proporționalității dat fiind că nu depășește ceea ce este necesar în vederea atingerii obiectivului garantării unei bune funcționări a pieței interne, oferind, în același timp, un nivel înalt de protecție și siguranță publică. · Alegerea instrumentelor Instrumentul propus: decizie a Consiliului. Utilizarea unei decizii a Consiliului se consideră a fi adecvată, fiind în conformitate cu cerințele prevăzute la articolul 218 alineatul (6) din TFUE. 4. IMPLICAȚIILE BUGETARE Propunerea nu are implicații asupra bugetului Uniunii. 5. ELEMENTELE OPȚIONALE · Spațiul Economic European Actul legislativ propus nu prezintă relevanță pentru SEE și, prin urmare, nu ar trebui extins la Spațiul Economic European. 2012/0099 (NLE) Propunere de DECIZIE A CONSILIULUI de modificare a Deciziei nr. 97/836/CE în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (3) și articolul 218 alineatul (6) litera (a) punctul (v), având în vedere propunerea Comisiei Europene, având în vedere consimțământul Parlamentului European[3], întrucât: (1) Prin Decizia nr. 97/836/CE a Consiliului[4], Uniunea a aderat la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehiculele cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”). (2) Modificările tratatelor și, în special, adoptarea Tratatului privind funcționarea Uniunii Europene au modificat în mod substanțial procedura de luare a deciziilor care trebuie urmată pentru încheierea de acorduri între Uniune și organizații internaționale, făcând necesară adaptarea Deciziei 97/836/CE la noile proceduri. (3) Procedura de stabilire a poziției care urmează să fie adoptată în numele Uniunii în cadrul Organizației Națiunilor Unite privind adoptarea regulamentelor CEE-ONU sau modificările regulamentelor CEE-ONU ar trebui, de asemenea, să fie adaptată la noile proceduri prevăzute în tratat și, prin urmare, ar trebui să intre sub incidența articolului 218 alineatul (9) din tratat. (4) Aceeași procedură ar trebui, de asemenea, urmată în cazul în care Uniunea decide să aplice regulamentele CEE-ONU la care nu a aderat în momentul aderării sale la acordul revizuit sau să înceteze aplicarea unui regulament CEE-ONU pe care l-a accept în trecut. (5) Este adecvat ca procedura de adoptare a modificărilor propuse la acordul revizuit înaintată de către Uniune, precum și decizia de a formula sau nu o obiecție la modificările propuse, să fie aceeași ca pentru aderarea la acorduri internaționale. (6) Prin urmare, Decizia 97/836/CE ar trebui modificată în consecință, ADOPTĂ PREZENTA DECIZIE: Articolul 1 Decizia 97/836/CE se modifică după cum urmează: (1) Articolul 3 se modifică după cum urmează: (a) Alineatul (2) se înlocuiește cu următorul text: „2. În temeiul articolului 1 alineatul (6) din Acordul revizuit din 1958, Uniunea poate, în conformitate cu procedura menționată la articolul 4 alineatul (2) din prezenta decizie, să decidă încetarea aplicării unui regulament CEE-ONU care a fost acceptat în trecut.” (b) Alineatul (3) se înlocuiește cu următorul text: „3. În temeiul articolului 1 alineatul (7) din Acordul revizuit din 1958, Uniunea poate, în conformitate cu procedura menționată la articolul 4 alineatul (2) din prezenta decizie, să decidă aplicarea unuia, unora sau a tuturor regulamentelor CEE-ONU la care nu a aderat în momentul aderării la Acordul revizuit din 1958.” (2) Articolul 4 se modifică după cum urmează: (a) Alineatul (2) se înlocuiește cu următorul text: „2. Uniunea votează în favoarea adoptării unui proiect de regulament CEE-ONU sau a unui proiect de modificare a unui regulament în cazul în care proiectul a fost aprobat în conformitate cu procedura menționată la articolul 218 alineatul (9) din tratat.”; (b) Alineatul (4) se elimină. (3) Articolul 5 se înlocuiește cu următorul text: „Articolul 5 1. Modificările propuse la Acordul revizuit din 1958 transmise părților contractante în numele Uniunii sunt adoptate în conformitate cu procedura menționată la articolul 218 alineatul (6) litera (a) din tratat. 2. Decizia de a formula sau nu o obiecție la propunerile de modificări ale Acordului revizuit din 1958 prezentate de alte părți contractante este luată în conformitate cu procedura menționată la articolul 218 alineatul (6) litera (a) din tratat. În cazul în care procedura respectivă nu a fost terminată cu o săptămână înainte de expirarea termenului stabilit la articolul 13 alineatul (2) din Acordul revizuit din 1958, Comisia formulează, în numele Uniunii, o obiecție la modificare înainte de expirarea termenului respectiv.” (4) Anexa III se modifică după cum urmează: (a) Punctul 1 se modifică după cum urmează: (i) Primul paragraf se înlocuiește cu următorul text: „Contribuția Uniunii cu privire la prioritățile programului de lucru se stabilește după necesități, în conformitate cu procedura menționată la articolul 218 alineatele (3) și (4) din tratat în coroborare cu articolul 207 alineatul (2) din tratat.” (ii) La paragraful al treilea, prima teză se înlocuiește cu următorul text: „După această fază pregătitoare, Comisia reprezintă Uniunea în cadrul comitetului administrativ înființat în conformitate cu articolul 1 din Acordul revizuit din 1958 ca purtător de cuvânt al Uniunii, în conformitate cu articolul 207 din tratat.” (b) La punctul 2, a doua teză a paragrafului al doilea se înlocuiește cu următorul text: ”În acest scop, Comisia transmite propunerea sa de îndată ce toate componentele esențiale ale proiectului de regulament CEE-ONU au fost puse la dispoziție.” Articolul 2 Prezenta decizie intră în vigoare în a treia zi de la data publicării în Jurnalul Oficial al Uniunii Europene. Articolul 3 Prezenta decizie este notificată de către Comisie Secretarului General al Organizației Națiunilor Unite. Adoptată la Bruxelles, Pentru Consiliu Președintele [1] Regulamentul (CE) nr. 661/2009 al Parlamentului European și al Consiliului din 13 iulie 2009 privind cerințele de omologare de tip pentru siguranța generală a autovehiculelor, a remorcilor acestora, precum și a sistemelor, componentelor și unităților tehnice separate care le sunt destinate (JO L 200, 31.7.2009) [2] JO L 346, 17.12.1997, p. 78. [3] JO (…) (încă nepublicat). [4] JO L 346, 17.12.1997, p. 78.